  Виталий Пронин 1988-тӥ арын ОНН ивортӥз ВИЧ-инфекцилэн вӧлмемез сярысь. Дунне вылысь вань калыкез сак кариськытон понна 1-тӥ декабрез ялӥз Дуннеысь СПИД-эн нюръяськонъя калыккуспо нуналэн.Шаерамы нырысетӥез ВИЧ-инфекция паласькем адями тодмо луиз 1993-тӥ арын. Воргорон Глазовын улӥсь анай-атаез доры Санкт-Петербургысь берытскиз. Эскеронъёс возьматӥзы: со кышкыт висёнэн черламын.Кышкыт чер пиньзэ шерыны кутскем дырысен кызь арлэсь кема ортчиз ни. Но туннэ нуналозь сое быдэсак вормыны амалъёс шедьтымтэ. Озьы арысь аре тросгес но тросгес адямиос шедё солэн четлыказ. Республикаысьтымы СПИД-эн нюръяськонъя центрлэн валтӥсь врачез Олег Горбунов верамъя, шаерысьтымы 6 сюрс 58 муртлы кышкыт диагноз пуктэмын ни, со пӧлысь 2 сюрс 732-ез - Ижын улӥсьёс. Нош кӧняез уг тоды на кышкыт висёнэз сярысь! Куд-ог улосъёсын, кылсярысь, Самара, Иркутск, Санкт-Петербург котыръёсын, черламъёс уката трос, пусъе Олег Борисович. Удмуртиын котькуд 100 сюрс муртлы 302 мурт черламын ке, Россиын котькуд 461-ез борды кырмиськемын кышкыт инфекция.Элина Кумачёва Туспуктэм: shkolazhizni.ru Теги: нюръяськон СПИД  